+-----------------------------------------------------------------------+
| ส่วนที่ 1                                                                |
+-----------------------------------------------------------------------+
| ข้อมูลสรุป                                                               |
|                                                                       |
| (Executive Summary)                                                   |
+-----------------------------------------------------------------------+

บริษัท เบอร์ลี่ ยุคเกอร์ จำกัด (มหาชน) จดทะเบียนและตั้งอยู่ในประเทศไทย บริษัทและบริษัทย่อย
(กลุ่มบริษัท) ดำเนินธุรกิจการผลิต นำเข้า ส่งออก จัดจำหน่ายและให้บริการตามธุรกิจหลัก 6 กลุ่ม
ดังนี้ บรรจุภัณฑ์ สินค้าอุปโภคบริโภค ผลิตภัณฑ์ด้านเทคนิคและอุตสาหกรรม
ธุรกิจก่อสร้างและวิศวกรรม
โลจิสติกส์ และเทคโนโลยีสารสนเทศ

บรรจุภัณฑ์

บริษัท อุตสาหกรรมทำเครื่องแก้วไทย จำกัด (มหาชน) ผลิต บรรจุภัณฑ์แก้ว ฝ่ายผลิตภัณฑ์
เครื่องแก้วของเบอร์ลี่ ยุคเกอร์ ดำเนินการด้านการตลาดและจัดจำหน่ายบรรจุภัณฑ์แก้วที่บริษัท
อุตสาหกรรมทำเครื่องแก้วไทยผลิต และฝาสำหรับบรรจุภัณฑ์แก้ว บริษัท เบอร์ลี่ พรอสแพค จำกัด
ซึ่งเป็นบริษัทร่วม ผลิตและจัดจำหน่าย บรรจุภัณฑ์พลาสติกแข็ง

กลุ่มบรรจุภัณฑ์ (ไม่รวมบริษัท เบอร์ลี่ พรอสแพค จำกัด) มีรายได้ 4,879.6 ล้านบาท

สินค้าอุปโภคบริโภค

บริษัท เบอร์ลี่ ยุคเกอร์ เซลล็อกซ์ จำกัด ผลิตและจัดจำหน่าย กระดาษอนามัยที่เป็นตราของตนเอง
เช่น กระดาษชำระ กระดาษเช็ดหน้า กระดาษเช็ดมือ
และรับจ้างผลิตกระดาษอนามัยที่เป็นตราของบุคคลอื่น บริษัท รูเบียอุตสาหกรรม จำกัด
ผลิตสินค้าตราของเบอร์ลี่ ยุคเกอร์ เช่น แชมพู สบู่ก้อนและสบู่เหลว และรับจ้างผลิตสินค้า เช่น สบู่
เครื่องสำอางและลูกอม บริษัท เบอร์ลี่ ยุคเกอร์ ฟู้ดส์ จำกัด ผลิตและ
จัดจำหน่ายขนมขบเคี้ยวชนิดหวานและเค็ม บริษัท บีเจซี มาร์เก็ตติ้ง จำกัด
ให้บริการด้านการตลาดและ
จัดจำหน่ายสินค้าที่เป็นตราของเบอร์ลี่ ยุคเกอร์ เช่น สบู่ แชมพู สบู่เหลว ที่ผลิตโดยบริษัท รูเบีย
อุตสาหกรรม จำกัด และผลิตภัณฑ์ของบุคคลภายนอก

กลุ่มสินค้าอุปโภคบริโภคมีรายได้ 5,002.1 ล้านบาท

ผลิตภัณฑ์ด้านเทคนิคและอุตสาหกรรม

บริษัท บีเจซี เทรดดิ้ง จำกัด ดำเนินการด้านการตลาดและจัดจำหน่าย เวชภัณฑ์ เภสัชภัณฑ์
อุปกรณ์ทางการแพทย์ ผลิตภัณฑ์ถ่ายภาพทางการแพทย์ เครื่องมือวินิจฉัยโรคและรักษา
ผลิตภัณฑ์ใช้ในธุรกิจกราฟฟิคและอุปกรณ์เตรียมการพิมพ์ ฟิล์มที่ใช้กับคอมพิวเตอร์ กระดาษสีอัดรูป
เครื่องเขียนและวัสดุใช้ในสำนักงาน บริษัท เบอร์ลี่ ยุคเกอร์ สเปเชียลตี้ส์ จำกัด
ดำเนินกิจกรรมด้านการตลาดและจัดจำหน่าย เคมีอุตสาหกรรม ปิโตรเคมีภัณฑ์เพื่อการอุตสาหกรรม
เคมีผสมอาหาร สารเติมแต่ง วัตถุดิบเบเกอรี่ และโซดาแอช เป็นต้น

ผลิตภัณฑ์ด้านเทคนิคและอุตสาหกรรมมีรายได้ 3,025.6 ล้านบาท

ธุรกิจก่อสร้างและวิศวกรรม

บริษัท บีเจซี เอ็นจิเนียริ่ง จำกัด ดำเนินกิจกรรมด้านการตลาด จัดจำหน่าย ออกแบบ
ติดตั้งและให้บริการหลังการขาย สำหรับผลิตภัณฑ์ อุปกรณ์และระบบวิศวกรรมประเภทต่าง ๆ บริษัท
ไทย-สแกนดิค สตีล จำกัด ผลิต การตลาด จัดจำหน่าย
และออกแบบโครงสร้างเหล็กชุบสังกะสีสำหรับเสาสายส่งไฟฟ้า และเสาโทรคมนาคม

ธุรกิจก่อสร้างและวิศวกรรมมีรายได้ 615.8 ล้านบาท

โลจิสติกส์

บริษัท เบอร์ลี่ ยุคเกอร์ โลจิสติกส์ จำกัด ให้บริการ บริหารคลังสินค้า จัดส่งสินค้าทั่วประเทศ
และออกของผ่านพิธีการศุลกากร ให้แก่กลุ่มบริษัทและบุคคลภายนอก

โลจิสติกส์มีรายได้ 13.8 ล้านบาท

เทคโนโลยีสารสนเทศ

บริษัท ที.ซี.ซี. เทคโนโลยี จำกัด ดำเนินธุรกิจให้บริการด้านคอมพิวเตอร์ สารสนเทศ
และอินเตอร์เน็ต

เทคโนโลยีสารสนเทศมีรายได้ 67.9 ล้านบาท

รายได้จากการขายและการให้บริการของแต่ละกลุ่มธุรกิจเป็นดังนี้ บรรจุภัณฑ์ ร้อยละ 35.9
สินค้าอุปโภคบริโภค ร้อยละ 36.8 ผลิตภัณฑ์ด้านเทคนิคและอุตสาหกรรม ร้อยละ 22.2
ธุรกิจก่อสร้างและวิศวกรรม ร้อยละ 4.5 โลจิสติกส์ ร้อยละ 0.1 เทคโนโลยีสารสนเทศ ร้อยละ
0.5